**ב"ה יואל בן-נון**

**צפירת זיכרון**

**בפרשת חצוצרות בתורה (במדבר י', א-י) מפורש, שתוקעים בחצוצרות כדי לכנס את העם, ובזיכרון של שמחה ומועד וראש חודש, ומריעים בחצוצרות במסעות המדבר ובמלחמות.**

**כמו החצוצרות כך השופר, אלא שבמקדש היו חצוצרות ושופר יחד לפני ה', וכתב הרמב"ם (הלכות תעניות פרק א', א-ד): "מצות עשה מן התורה לזעוק ולהריע בחצוצרות על כל צרה שתבוא על הצבור ...".**

**'צופר' דומה מאד ל'שופר' ולא רק בשמו – כאשר צופרים עולים ויורדים ומייללים בקולות שבורים כולם מבינים שיש מלחמה, הפגזות וטילים, או אש, טרור וחבלה או חולה מסוכן.**

**לעומת זה, כאשר הצופרים תוקעים צפירה ארוכה בלי שברים ותרועות, ברור שמדובר בצפירת זיכרון שמכנסת את העם כולו למעמד משותף. כל זה מתאים בדיוק לפרשת חצוצרות שבתורה.**

**יש טוענים, שזה 'מנהג גויים' כביכול, אבל זו טעות גמורה –**

**ראשית, אין בכל העולם מנהג כזה בשום מקום, שעם שלם מתייחד עם זכרון קדושיו ולוחמיו שנשרפו בכבשנים, או שנפלו במערכות ישראל. מקור הטענה הוא בצפירת זיכרון שהונהגה במדינות הכתר הבריטי לזכר מיליוני החללים במלחמת העולם (הראשונה), מנהג שכמעט ונעלם במלחמת העולם השנייה ואחריה, ומעולם גם לא היה קשור לעבודה זרה כלשהי; כידוע בהלכה (שו"ע יו"ד קמ"ט, ח) מנהג של כבוד המלך או הממלכה אין בו שום איסור.**

**ההלכה הפסוקה והידועה לכל היא, שאיסור 'מנהגי עכו"ם' חל על כל מנהג שקשור לעבודה זרה או מאפיין אותה, אבל מנהג שאין בו שום קשר לסגידה (אלילית או נוצרית), אין בו שום איסור – מי שהולך כל ימיו רק בטלית ותפילין (כמו הגר"א) יכול להחמיר על עצמו בחוקות הגויים גם במנהגי תרבות, שאין בהם שום צד אלילי; אבל כל מי שלובש חליפה ועניבה נוהג במנהגי גויים שהם רק נימוס ותרבות, והדבר מותר לפי ההלכה! לפיכך, כל מי שלובש חליפה ועניבה לא יכולה להיות לו שום טענה נגד צפירת זיכרון אפילו אם הייתה מתקיימת בעולם כמנהג הממלכה הבריטית אחרי מלחמת העולם (הראשונה).**

**כיום, המנהג הזה של צפירת זיכרון הוא מנהג ישראלי בלבד, אין בו שום ריח של מנהגי עכו"ם חס וחלילה, והוא תואם למצוות חצוצרות שבתורה. לכן, מי שעומד בצפירת זיכרון על קדושי השואה ועל חללי מערכות ישראל מקיים מצווה של תורה, ומי שאינו עומד – ולו בצנעה – פוגע בזכר הקדושים ובחיבור עם כלל ישראל.**